


[image: ]


Her er Malik. Måske kender du ham allerede, men hvis du ikke gør, så er Malik 5 år. Han elsker at gå i børnehave, hvor han tit leger sammen med sine to bedste venner, Stoffer og Luna.

Han kan godt lide at løbe hurtigt, cykle eller tage en tur til stranden og samle flotte sten sammen med mor og far.

Malik elsker sin mor og far rigtig højt. Han er enebarn, og hjemme hos Malik er der masser af tid til leg, grin og hygge. Mor og far finder næsten altid på noget sjovt, de kan lave sammen med ham. Malik tror, at det altid vil være sådan. Han aner bare ikke, at der snart sker noget, som vender op og ned på det hele.

Malik sidder på gulvet sammen med mor og far. De bygger med klodser. Malik finder de røde, og far finder de blå, mens mor hjælper med at få tårnet til at stå lige.

Malik griner højt, da det vælter, og så bygger de det igen. De prøver at lave et endnu højere tårn denne gang, for Malik vil gerne gøre det så højt som muligt.

Efter lidt tid stopper mor og far med at bygge. De kigger på hinanden og smiler. Mor sætter sig tættere på Malik, og far lægger en hånd på hans ryg.

“Malik,” siger mor, “vi vil gerne fortælle dig noget.”

Malik kigger nysgerrigt op på hende, for det lyder, som om hun vil fortælle noget rigtig spændende.

“Du skal være storebror,” siger far.

Malik kigger overrasket op på ham. “Storebror?” siger han.

Mor nikker og smiler.

Så finder hun et billede frem og viser det til Malik.

Malik kigger på billedet og rynker panden.

“Hvad er det? ”

“Det er babyen,” forklarer far. “Den vokser inde i mors mave.”

“Men hvordan har I taget et billede af babyen?”

"På hospitalet har de en særlig maskine, som kan tage billeder af babyen, mens den ligger inde i mors mave."

“Er det en dreng eller en pige?” spørger Malik.

Mor ryster på hovedet.

“Det ved vi ikke endnu,” siger hun.

Malik er lidt forvirret. Han kan ikke helt forstå, hvordan en baby kan være inde i mors mave.

Mor smiler og rejser sig, så Malik kan se hendes store mave.

“Se,” siger hun. “Babyen ligger trygt og godt herinde.”

Malik kigger længe på maven. Han havde godt lagt mærke til, at mors mave var blevet større, men han troede, det var, fordi hun havde spist for meget.

“Er der virkelig en baby derinde?” spørger han.

“Ja, og den vokser lidt hver dag,” siger far.

Mor tager forsigtigt Maliks hånd og lægger den på sin mave.

“Prøv at mærke,” siger hun.

De venter lidt. Pludselig bevæger noget sig under hans hånd. Malik spærrer øjnene op.

“Det var bare babyen, der sparkede,” siger mor.

“Gør det ikke ondt, når den sparker?” spørger Malik forskrækket.

“Nej, slet ikke,” griner mor.

Malik glæder sig helt vildt til at køre rundt med barnevognen og vise babyen frem til Stoffer og Luna.

Han glæder sig også til, at de skal på stranden. Så vil han lære babyen at bygge sandslotte og grave store huller i sandet.

Malik forestiller sig, hvordan de skal lege sammen, og hvordan han får babyen til at grine, når han blæser sæbebobler. Han vil vise babyen alle sine biler og sine klodser. Måske kan de også synge sammen eller lege pirater.

Bare tanken får Malik til at smile. Han glæder sig til at vise babyen alle de ting, han selv synes er sjove.

Han vil være den sejeste storebror i hele verden.

Næste dag, da Malik kommer i børnehave, kan han næsten ikke vente med at fortælle den store nyhed.

“Jeg skal være storebror!” siger han stolt.

“Ej, hvor er du heldig,” siger Luna lidt misundeligt.

“Ja,” siger Malik. “Der er en baby inde i min mors mave. Jeg har selv mærket, at den sparkede.”

Stoffer spærrer øjnene op.

“Kan den godt komme ud?”

“Ja, det kan den godt, men min far siger, at den ikke er færdig med at vokse endnu. Den kommer først ud, når den er klar,” forklarer Malik.

“Ej, hvor sejt,” siger Luna. “Så kan du lære den at lege.”

Malik nikker.

“Ja! Jeg skal lære babyen alt muligt,” siger han stolt.

“Skal vi ikke tegne nogle fine tegninger til babyen?” spørger Luna.

“Jo! God idé,” siger Malik.

Lisa, som er pædagog på deres stue, hjælper dem med at finde papir og farver.

De sætter sig tæt sammen på gulvet, og farverne bliver hurtigt spredt ud mellem dem.

Stoffer tegner en glad baby med store kinder. Luna tegner hjerter og blomster, og Malik tegner en and, der svømmer i en sø.

“Tror du, babyen kan lide vores tegninger?” spørger Stoffer.

“Det tror jeg,” siger Malik og glæder sig til at vise tegningerne til mor og far.

De tre venner fortsætter med at tegne og hygge sig sammen. Malik føler sig glad indeni, for det er rart at tænke på, at han snart skal være storebror.

I dag har Malik fået lov til at komme med mor til jordemoderen. En jordemoder hjælper mødre og babyer. Hun tjekker, at både mor og baby har det godt, mens babyen vokser inde i maven. Og når babyen en dag skal fødes, hjælper jordemoderen også.

Malik synes, det hele er meget spændende. Der er billeder af babyer på væggene, og jordemoderen er rigtig sød. Hun smiler til Malik og viser ham et lytterør.

“Vil du prøve at høre babyens hjerte?” spørger hun.

Malik nikker spændt. Han får lytterøret i hånden, og jordemoderen viser ham, hvor han skal holde det på mors mave.

Dunk-dunk, dunk-dunk, lyder det i hans øre.

“Det er babyens hjerte. Det slår meget hurtigere end dit og mit, fordi babyer vokser rigtig hurtigt,” siger jordemoderen.

Malik ser overrasket ud og begynder at grine. “Det larmer jo helt vildt!” siger han.

Far har hentet Malik i børnehaven i dag, og hele vejen hjem snakker Malik om, hvor meget han har savnet mor.

Han glæder sig til at give hende et stort kram.

Han vil fortælle hende om turen til legepladsen i parken, hvor han har været sammen med sin stue, og hvordan de sad og spiste deres madpakker sammen.

Mor sidder i lænestolen med lukkede øjne, og hendes hænder hviler på den store mave.

“Mor sover,” hvisker far og lægger en hånd på Maliks skulder.

“Vi skal ikke vække hende lige nu, for hun er meget træt.”

Malik nikker, selvom han egentlig har mest lyst til at hoppe op og give hende et kram.

“Gå ind og leg lidt på dit værelse,” hvisker far. “Så kan du fortælle mor det alt sammen, når hun vågner.”

Malik går ind på sit værelse og sætter sig på gulvet. Han prøver at lege med sine biler, men det er overhovedet ikke sjovt i dag. Han havde glædet sig så meget til at fortælle mor om legepladsen og alt det sjove, de lavede.

Han savner at få et kram af hende.

Malik kigger ud ad vinduet og tænker på, at mor sover meget for tiden. Far siger, at hun er træt, fordi babyen vokser inde i maven. Han tager sin bamse og krammer den hårdt.

“Jeg vil bare gerne være sammen med min mor,” hvisker han ind i bamsens øre.

Efter lidt tid rejser han sig og går hen til døren for at lytte.

Der er stadig helt stille inde i stuen.

Han går langsomt tilbage og sætter sig på gulvet igen og venter.

Farmor og farfar er kommet for at passe Malik, mens mor tager på hospitalet for at føde babyen.

“Nu er det snart tid,” siger far og smiler lidt nervøst. “Babyen er klar til at komme ud.”

Malik står i indkørslen og vinker sammen med farmor og farfar. Han vinker så længe, han kan se bilen, og er lige ved at komme til at græde, da bilen svinger rundt om hjørnet.

“Vi skal nok passe godt på dig,” siger farmor og lægger en arm om ham

“Og vi skal rigtig hygge os,” siger farfar.

Malik nikker. Han glæder sig til at være sammen med farmor og farfar, men han kommer også til at savne mor og far rigtig meget.

Farmor og farfar har gjort ekstra meget ud af det, for de vil gerne hygge sig sammen med ham.

“Du må godt blive forkælet,” siger farmor og blinker til Malik.

“Ja, for lige om lidt er du storebror,” siger farfar. “Det er en stor ting, og så må man godt hygge sig lidt ekstra, mens man venter.”

Farmor har bagt kager, og farfar har købt et par små gaver.

Malik smiler og sætter sig i sofaen mellem dem. De snakker, spiller spil og spiser is sammen.

Alligevel tænker Malik hele tiden på mor, far og babyen. Han glæder sig til, at far ringer og siger, at de må komme ud på hospitalet og se babyen.

Endelig ringer telefonen. Farmor skynder sig at tage den, og hendes ansigt lyser op.

“Det er din far!” siger hun og giver telefonen til Malik.

“Hej, Malik,” siger far. “Nu er babyen kommet, og du har fået en lillesøster.”

Malik bliver helt stille et øjeblik. Så breder et kæmpe smil sig over hans ansigt. Wow! Nu er han endelig blevet storebror.

Kort efter kører de hen til hospitalet.

Mor ligger i sengen med babyen i armene.

Malik går lidt genert hen til sengen og kigger på babyen.

“Hvor er hun lille,” hvisker han.

Mor smiler.

“Ja, og hun har glædet sig til at møde sin storebror.”

Malik stryger forsigtigt babyen over hovedet og ved, at han altid vil passe godt på sin nye lillesøster.

Da de alle sammen er kommet hjem igen, vil Malik gerne give lillesøster en gave.

Han finder sine små legetøjsbiler frem. Han kører dem lige en tur hen over gulvet, før han beslutter, hvilken bil babyen skal have.

Malik henter noget fint gavepapir og prøver at pakke bilen ind helt selv. Tapen driller lidt, og papiret folder skævt, men han gør sig umage, og til sidst lykkes det.

Han tegner også et lille hjerte på pakken, så babyen kan se, at den er fra ham.

Malik smiler stolt, da han ser resultatet. Han lister ind i mor og fars soveværelse og lægger forsigtigt gaven ved siden af vuggen, s

